觀畫
作者：彭汝礪
朝代：宋

paragraphs: 少時馳驅走四方，馬足遍踏無邊疆。
北踰崦嵫薄扶桑，遠陟羊腸上太行。
歷參涉昴捫亢房，蕩舟溟渤浮河潢。
五湖彭蠡窺沅湘，蛟龍出沒鱗鬣蒼。
大浪震疊鐘鼓撞，怒蜃結搆珠瑶光。
游魚鰷鱨鱣鮪魴，鸂鶒沉浮旅鴐鶬。
大鵬一飛凌鷫鸘，中林荃蕙雜蘭菖。
妖紅曼綠艷靚粧，回溪曲覆秀篔簹。
老松怪柏號風霜，桂丹楓赤橘柚黄。
閬風仙人醉瓊漿，前旆虹蜺騎鳳皇。
雲臺曲璧絡奇璜，縹緲天樂非宮商。
我欲從之匪暇遑，昨朝圖畫紛開張。
睥睨舊游心惚慌，南嶺赤日西玄霜。
愁雲不開雨雪雱，變化倏忽無經常。
隆樓傑閣鬰相望，遠峰截嵲插雕梁。
商人騎馬兒牧羊，牛車魚艇浮纖芒。
蒼鵝無聲浴滄浪，熟視却顧疑騰驤。
驊騮奚爲棄路傍，骨骼雖老終軒昂。
重陽籬菊開煌煌，怪見桃杏爭芬芳。
梅花一枝忽自折，半籬彷彿聞幽香。
文陛網戶綠綺窗，中有美人豈媖媓。
流珠蛺蝶金鴛鴦，一盼少年猶斷腸。
蓬萊宮中日月長，世界凡閱幾炎凉。
悠悠彼樂未遽央，棋局未知誰子强。
龐眉老僧坐道場，手捉拂子據繩床。
似達至理言慮亡，惟我知彼真荒唐。
乃知畫工匪其良，倒置高下翫陰陽。
鬼神醜怪不能藏，咫尺千里無準量。
屈折海岱留縑緗，物象涕泣愁斧戕。
貴家欲得心奔忙，背錦軸玉紅綈囊。
君亦愛之未能忘，苟不溺心奚所妨。
我今與公陟高岡，坐視四海超八荒。
圖史羅列耀文章，前有唐虞上羲皇。
左右孔孟從莊揚，朝莫見之心肅莊。
議論興廢評否臧，卑陋不肯數漢唐。
廣莫之野無何鄉，我與子樂奚其將。